Rådets afgørelse

af 3. december 2001

om indgåelse af aftaler i form af brevveksling mellem Det Europæiske Fællesskab på den ene side og Barbados, Belize, Republikken Congo, Fiji, Den Kooperative Republik Guyana, Republikken Côte d'Ivoire, Jamaica, Republikken Kenya, Republikken Madagaskar, Republikken Malawi, Republikken Mauritius, Republikken Surinam, Saint Kitts og Nevis, Kongeriget Swaziland, Den Forenede Republik Tanzania, Republikken Trinidad og Tobago, Republikken Uganda, Republikken Zambia og Republikken Zimbabwe på den anden side og mellem Det Europæiske Fællesskab og Republikken Indien om levering af råsukker af sukkerrør til raffinering

(2001/870/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133 sammenholdt med artikel 300, stk. 2, første punktum,

under henvisning til forslag fra Kommissionen, og

ud fra følgende betragtninger:

(1) Der er ført forhandlinger med de AVS-lande, der er omhandlet i protokol nr. 3 om AVS-sukker i bilag V til AVS-EF-partnerskabsaftalen(1), og med Indien, med henblik på at fastlægge de betingelser, hvorpå råsukker af sukkerrør indføres fra de pågældende lande som led i et nyt toldkontingent.

(2) Efter artikel 26, stk. 1, i Rådets forordning (EF) nr. 1260/2001 af 19. juni 2001 om den fælles markedsordning for sukker(2) åbnes og forvaltes de toldkontingenter, der følger af aftaler indgået inden for rammerne af de multilaterale handelsforhandlinger under Uruguay-runden, efter bestemmelser fastlagt efter proceduren i forordningens artikel 42.

(3) Efter artikel 39, stk. 3, i forordning (EF) nr. 1260/2001 kan den mængde, der mangler til at dække raffinaderiernes maksimale behov, dækkes ved at indføre særligt præferencesukker til en særlig toldsats efter aftaler med de lande, der er omhandlet i forordningens artikel 35, og andre lande, der er indgået aftale med. Forhandlingerne er mundet ud i et toldkontingent på varierende mængder for AVS-landene og 10000 tons for Indien, for hvilke der gælder en minimumskøbspris. Den nedsatte toldsats sættes til 0 ud fra den betragtning, at andre indrømmelser vil reducere de mængder, som AVS-landene hidtil har leveret, og fordi nettoindtjeningen pr. ton på basis af den garanterede pris skal forblive stabil i den femårige anvendelsesperiode for den nuværende markedsordning for sukker.

(4) Forhandlingerne er mundet ud i aftaler, der skal bekræftes af regeringerne for de pågældende AVS-lande, regeringen for Republikken Indien og Fællesskabet.

(5) Toldkontingentet for råsukker af sukkerrør til raffinering bør åbnes for at opretholde den nuværende adgang for de AVS-lande, der er omhandlet i protokol nr. 3 i bilaget til AVS-EF-partnerskabsaftalen, og for Republikken Indien.

(6) Aftalerne i form af brevveksling mellem Det Europæiske Fællesskab og de i protokollen omhandlede lande og mellem Det Europæiske Fællesskab og Republikken Indien om levering af råsukker af sukkerrør til raffinering bør godkendes -

TRUFFET FØLGENDE AFGØRELSE:

Artikel 1

Aftalerne i form af brevveksling mellem Det Europæiske Fællesskab på den ene side og Barbados, Belize, Republikken Congo, Fiji, Den Kooperative Republik Guyana, Republikken Côte d'Ivoire, Jamaica, Republikken Kenya, Republikken Madagaskar, Republikken Malawi, Republikken Mauritius, Republikken Surinam, Saint Kitts og Nevis, Kongeriget Swaziland, Den Forenede Republik Tanzania, Republikken Trinidad og Tobago, Republikken Uganda, Republikken Zambia og Republikken Zimbabwe på den anden side og mellem Det Europæiske Fællesskab og Republikken Indien om levering af råsukker af sukkerrør til raffinering godkendes på Fællesskabets vegne.

Teksten til aftalerne er knyttet som bilag til denne afgørelse.

Artikel 2

Formanden for Rådet bemyndiges til at udpege den(de) person(er), der er beføjet til at undertegne de i artikel 1 nævnte aftaler med bindende virkning for Fællesskabet.

Udfærdiget i Bruxelles, den 3. december 2001.

På Rådets vegne

F. Vandenbroucke

Formand

(1) EFT L 195 af 1.8.2000, s. 46.

(2) EFT L 178 af 30.6.2001, s. 1.